**ประกาศวัดอาจาโรรังสี เรื่อง *กำหนดการเดินทางไปเป็นเจ้าภาพ สวดพระอภิธรรม บำเพ็ญกุศลถวาย สมเด็จพระญาณสังวร สมเด็จพระสังฆราช สกลมหาสังฆปริณายก วันเสาร์ที่ ๑๘ มกราคม พ.ศ. ๒๕๕๗*** ....................................................................

 ตามที่สมเด็จพระญาณสังวร สมเด็จพระสังฆราช สกลมหาสังฆปริณายก สิ้นพระชนม์เนื่องการติดเชื้อในกระแสพระโลหิต ณ โรงพยาบาลจุฬาลงกรณ์ สภากาชาดไทย เมื่อวันพฤหัสบดี ที่ ๒๔ ตุลาคม พ.ศ. ๒๕๕๖ เวลา ๑๙.๓๐ น. และพระบาทสมเด็จพระเจ้าอยู่หัวฯ ทรงพระกรุณาโปรดเกล้าฯ ให้ประดิษฐานพระศพไว้ ณ พระตำหนักเพ็ชร วัดบวรนิเวศวิหาร เขตพระนคร กรุงเทพฯ และเปิดโอกาสให้พุทธศาสนิกชนบำเพ็ญกุศลอุทิศถวาย นั้น

 ด้วยเหตุที่พระองค์ท่านโปรดประทานนาม ***อาจาโรรังสี*** ให้เป็นชื่อวัด ทั้งทรงมีพระเมตตาคุณและพระกรุณาคุณต่อ พระอธิการทรงวุฒิ ธมฺมวโร และ วัดอาจาโรรังสี ตลอดมา นับแต่เริ่มก่อสร้างวัด ปี พ.ศ. ๒๕๔๐ ตราบจนวาระสุดท้าย ที่โปรดประทานผ้ากฐิน ประจำปี พ.ศ. ๒๕๕๖ มาทอดถวาย ณ วัดอาจาโรรังสี เมื่อวันที่ ๒๗ ตุลาคม พ.ศ. ๒๕๕๖

 เพื่อเป็นการแสดงกตเวทิตาคุณ ในพระมหากรุณาคุณ พระเมตตาคุณ ที่ทรงมีต่อพระอธิการ ทรงวุฒิ ธมฺมวโร และวัดอาจาโรรังสี และต่อพระพุทธศาสนา - ประชาชนคนไทย วัดอาจาโรรังสี จึงกำหนดไปเป็นเจ้าภาพสวดพระอภิธรรมถวายพระศพ ณ พระตำหนักเพ็ชร วัดบวรนิเวศวิหาร ในวันเสาร์ที่ ๑๘ มกราคม พ.ศ. ๒๕๕๗ เวลา ๑๔.๐๐ น. ตามกำหนดการแนบท้ายประกาศนี้

 จึงเรียนมาเพื่อทราบ และขอเชิญชวนพุทธศาสนิกชนทั้งหลาย ตั้งกุศลจิตอนุโมทนาด้วยความพร้อมเพรียงกัน

 ( นายประวิทย์ จุลณีย์ ) ผู้ใหญ่บ้านคำข่า หมู่ ๔ ตำบลไร่ กรรมการและเลขานุการวัดอาจาโรรังสี ๒๖ พฤศจิกายน พ.ศ. ๒๕๕๖

***กำหนดการเดินทางไปบำเพ็ญกุศล สวดพระอภิธรรม ถวาย สมเด็จพระญาณสังวร สมเด็จพระสังฆราช สกลมหาสังฆปริณายก วันที่ ๑๗ - ๑๙ มกราคม พ.ศ. ๒๕๕๗ .............................................***

วันศุกร์ ที่ ๑๗ มกราคม พ.ศ. ๒๕๕๗ เวลา ๑๘.๐๐ น. - ออกเดินทางจากวัดอาจาโรรังสี โดยรถบัสปรับอากาศ

วันเสาร์ ที่ ๑๘ มกราคม พ.ศ. ๒๕๕๗ เวลา ๐๗.๐๐ น. - ถึงตลาดผักไห่ อ.ผักไห่ จ.พระนครศรีอยุธยา รับประทานอาหารเช้า (บ้านญาติพระอาจารย์) เสร็จแล้วออกเดินทาง เวลา ๐๙.๐๐ น. - นมัสการพระมงคลบพิตร พระพุทธรูปประจำจังหวัดพระนครศรีอยุธยา - เดินทางไปวัดหน้าพระเมรุราชิการาม เป็นวัดที่พม่าใช้ตั้งเป็นฐานบัญชาการรบ ทำลายกรุงศรีอยุธยา จึงเป็นวัดเดียวที่ไม่ได้ถูกพม่าทำลาย ยังคงปรากฏ สถาปัตยกรรมแบบอยุธยาในสภาพสมบูรณ์มากที่สุดในพระนครศรีอยุธยา นมัสการพระพุทธนิมิตวิชิตมารโมลีศรีสรรเพชญ์บรมไตรโลกนาถ และ พระคันธารราฐ อายุกว่า ๑,๐๐๐ ปี - เดินทางไปวัดพนัญเชิงวรวิหาร นมัสการพระพุทธไตรรัตนนายก พระพุทธรูป ปูนปั้น[ปางมารวิชัย](http://th.wikipedia.org/wiki/%E0%B8%9B%E0%B8%B2%E0%B8%87%E0%B8%A1%E0%B8%B2%E0%B8%A3%E0%B8%A7%E0%B8%B4%E0%B8%8A%E0%B8%B1%E0%B8%A2) เป็นพระพุทธรูปใหญ่ที่สุดใน[พระนครศรีอยุธยา](http://th.wikipedia.org/wiki/%E0%B8%9E%E0%B8%A3%E0%B8%B0%E0%B8%99%E0%B8%84%E0%B8%A3%E0%B8%A8%E0%B8%A3%E0%B8%B5%E0%B8%AD%E0%B8%A2%E0%B8%B8%E0%B8%98%E0%B8%A2%E0%B8%B2) (**สำหรับภาคเช้า** *เพื่อประโยชน์และความสะดวกในการบริหารเวลา อาจปรับเปลี่ยนไปกราบนมัสการพระแก้วมรกต ณ วัดพระศรีรัตนะศาสดาราม และชมพระบรมมหาราชวัง* **แทนการไหว้พระในอยุธยา**) - เสร็จแล้วออกเดินทางไปวัดบวรนิเวศวิหาร เวลา ๑๒.๐๐ น. - ถึงวัดบวรนิเวศวิหาร (รับประทานอาหารกลางวัน-ทางวัดมีบริการ) เวลา ๑๔.๐๐ น. - พิธีบำเพ็ญกุศล (สวดพระอภิธรรม) ถวาย สมเด็จพระญาณสังวร สมเด็จพระสังฆราช สกลมหาสังฆปริณายก เวลา ๑๕.๐๐ น. - ออกเดินทางไป จ.ชลบุรี เวลา ๑๗.๓๐ น. - เดินทางถึงหาดเตยงาม หน่วยบัญชาการนาวิกโยธิน / เดินชมชายหาด-เล่นน้ำ ทะเล ตามอัธยาศัย เวลา ๑๘.๐๐ น. - เข้าที่พัก(กองพันทหารขนส่ง) / เก็บสัมภาระ/ รับประทานอาหารเย็น เวลา ๒๐.๐๐ น. - พักผ่อน

วันอาทิตย์ ที่ ๑๙ มกราคม พ.ศ. ๒๕๕๗

เวลา ๐๖.๐๐ น. - เดินเล่นชายหาดเตยงาม หน่วยบัญชาการนาวิกโยธิน ชมพระอาทิตย์อรุณรุ่ง เวลา ๐๗.๐๐ น. - รับประทานอาหารเช้า บริเวณที่พัก เวลา ๐๘.๐๐ น. – ขึ้นเขาแหลมปู่เจ้า สักการะ พลเรือเอกพระเจ้าบรมวงศ์เธอ พระองค์เจ้าอาภากร- เกียรติวงศ์ กรมหลวงชุมพรเขตอุดมศักดิ์ / เยี่ยมชมพิพิธภัณฑ์ทหารนาวิกโยธินเวลา ๐๙.๓๐ น. - เยี่ยมชม เรือหลวงจักรีนฤเบศร/แวะซื้อของฝากแสมสาร/ชมโครงการอนุรักษ์ พันธุ์เต่าทะเล เวลา ๑๒.๐๐ น. – กลับที่พัก / รับประทานอาหารกลางวัน เวลา ๑๓.๐๐ น. - ออกเดินทางไปวัดญาณสังวราราม อ.บางละมุง (วัดนี้อยู่ในพระอุปถัมภ์ของ สมเด็จพระญาณสังวร สมเด็จพระสังฆราช สกลมหาสังฆปริณายก และได้รับ พระมหากรุณาธิคุณนานัปการจากพระบาทสมเด็จพระเจ้าอยู่หัว) เที่ยวชมและ ทำบุญตามอัธยาศัย เวลา ๑๕.๐๐ น. - เดินทางกลับวัดอาจาโรรังสี จังหวัดสกลนคร ด้วยความสวัสดี

.....................................................

หมายเหตุ ***การแต่งกาย*** ในวันบำเพ็ญกุศลถวาย สมเด็จพระญาณสังวร สมเด็จพระสังฆราช (***วันที่๑๘ ม.ค.๒๕๕๗ เวลา ๑๔.๐๐น.***) แต่งกายด้วยชุดไว้ทุกข์ตามประเพณีนิยม ( ชุดดำ, ชุดขาว หรือ ขาว-ดำ )

|  |  |
| --- | --- |
|

|  |
| --- |
|   |

 |